Virallinen lehti nro C 102 , 03/04/1998 s. 0113



KIRJALLINEN KYSYMYS E-2763/97 komissiolle esittäjä(t): Karla Peijs (PPE) (1. syyskuuta 1997) Aihe: Euroopan komission ehdotus lamppuöljyn väri- ja hajuaineiden kieltämiseksi soveltamalla neuvoston direktiiviä 76/769/ETY 1. Missä määrin esitetyssä Euroopan komission lamppuöljyä koskevassa ehdotuksessa on todella kyse mukauttamisesta tekniseen kehitykseen, jota tarkoitetaan direktiivissä 89/678/ETY ((EYVL L 398, 30.12.1989, s. 24. )) direktiivin 76/769/ETY ((EYVL L 262, 27.9.1976, s. 201. )) muuttamisesta? 2. Onko Euroopan komissio suorittanut riittävästi tutkimusta näihin ongelmiin liittyvistä todellisista vaaroista? Jos on, mitkä ovat tutkimuksen tulokset? 3. Onko Euroopan komissio suorittanut riittävästi tutkimusta ehdotetun toimenpiteen tehokkuudesta riskien vähentämisen kannalta? Jos on, mitkä ovat tutkimuksen tulokset? 4. Missä määrin Euroopan komissio on tietoinen siitä, että terveysvaara aiheutuu pääasiassa puutteellisesti suojatuista öljylampuista, ja mitä toimenpiteitä se on harkinnut tämän vaaran vähentämiseksi? 5. Kuinka pitkälle Euroopan komissio pitää oikeutettuna sitä, että ehdotetulla toimenpiteellä on vakavia taloudellisia vaikutuksia joillekin Euroopan unionissa sijaitseville yrityksille, vaikka tarjolla on vaihtoehtoisia ja tehokkaita toimenpiteitä, joiden vaikutukset eivät ole näiden yritysten kannalta läheskään niin kielteisiä? Komission jäsenen Martin Bangemannin komission puolesta antama vastaus (8. lokakuuta 1997) 1. Neuvoston direktiivillä 89/677/ETY ((EYVL L 398, 30.12.1989. )) direktiivin 76/769/ETY muuttamisesta kahdeksannen kerran rajoitetaan sellaisten nestemäisten aineiden ja valmisteiden käyttöä, jotka ovat vaarallisia yhteisön lainsäädännön tarkoittamassa mielessä. Ehdotetulla mukautuksella tekniikan kehitykseen rajoitetaan direktiivin 76/769/ETY 2 artiklan a kohdan mukaisesti näiden nestemäisten aineiden ja valmisteiden yhden alaryhmän, tiettyjen koristelampuissa käytettävien vaarallisten värillisten tai hajustettujen nestemäisten aineiden, käyttöä. 2. Komissio kehottaa parlamentin jäsentä tutustumaan vastaukseen, jonka komissio antoi yhteisesti parlamentin jäsenten Caroline Jacksonin ja Bryan Cassidyn esittämiin kirjallisiin kysymyksiin N:o 2302/97, 2377/97 ja 2415/97 ((EYVL C 60, 25.2.1998, s. 122. )). 3. ja 4. Komission direktiiviehdotus on osa toimenpidekokonaisuutta, jolla pyritään vähentämään lamppuöljyjen pikkulapsille aiheuttamaa myrkytysvaaraa. Kokonaisuus koostuu neljästä osasta: - lamppuöljyä sisältävät pullot on direktiivin 88/379/ETY mukaisesti varustettava merkinnöillä sekä lasten kannalta turvallisilla sulkimilla, koska lamppuöljyt ovat hengitettäessä vaarallisia, - värillisiä ja hajustettuja öljyjä ei saa direktiiviehdotuksen mukaan saattaa markkinoille alle 15 litran suuruisina määrinä, - Euroopan standardointikomitean on määrä laatia öljylamppujen turvallista rakennetta koskeva standardi, - parhaillaan on käynnissä kampanja, jossa varoitetaan lasten vanhempia lamppuöljyjen vaaroista. Tätä strategiaa noudattamalla puututaan sekä öljyistä että lampuista aiheutuviin vaaroihin, ja siihen sisältyy toimenpiteitä, joiden tarkoituksena on vähentää kaikilta osin lapsille aiheutuvia vaaroja. 5. Ehdotetun strategian avulla suojellaan tehokkaasti lasten terveyttä kieltämättä kuitenkaan kokonaan lampuissa polttoaineina käytettäviä aineita. Kyseessä on vähiten rasitteita aiheuttava toimenpidekokonaisuus, jolla kyetään takaamaan tarvittava kuluttajien suojelun korkea taso.